**MANDÁTNA ZMLUVA**

**na zabezpečenie poradenstva a realizáciu verejného obstarávania uzatvorená podľa § 566 a nasl. zákona 6. 513/1991 Zb. Obchodný zákonník v znení neskorších predpisov**

**Článok I.**

**ZMLUVNÉ STRANY**

* Mandant

**Názov: Obec Ratnovce**

Sídlo: Ratnovce 152, 922 31 Sokolovce

IČO: 00 011 002

DIČ: 2020 535 407

V mene ktorej koná: Peter Gogol, starosta

(ďalej len ***„Mandant”*** )

* Mandatár

**Názov: STUDNICA, n.o**

Sídlo: Košická 56, 821 08 Bratislava

IČO: 42 053 064

DIČ: 2022 973 502

V mene ktorej koná: Ing. Zuzana Lenická, konateľ

Register: Okresný úrad Bratislava, Odbor všeobecnej vnútornej správy, v registri neziskových organizácií pod číslom OVVS-34704/465/2015-NO

(ďalej len ***„Mandatár”***)

sa dohodli na uzatvorení tejto mandátnej zmluvy (ďalej len **„*Zmluva*”**).

**Článok II.**

**PREDMET ZMLUVY**

* Predmetom tejto Zmluvy je záväzok Mandatára poskytnúť Mandantovi na základe ústnej a/alebo písomnej požiadavky Mandanta odborné poradenské a konzultačné služby a vykonať činnosti v oblasti verejného obstarávania pre zákazku verejného obstarávania alebo zákazky verejného obstarávania uvedené v prílohe č. 1 tejto Zmluvy tak, aby tieto boli vykonané v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení zákona 438/2015 Z.z. (ďalej len ***„ZVO“***) a ostatných všeobecne záväzných právnych predpisov (ďalej len ***„Poskytovanie služieb”***); a záväzok Mandanta zaplatiť Mandatárovi za Poskytovanie služieb dohodnutú odmenu.
* Poskytovanie služieb zahŕňa všetky úkony spojené s realizáciou postupov na základe ZVO pre zadávanie zákaziek na dodanie tovaru, zákaziek na uskutočňovanie stavebných prác, zákaziek na poskytnutie služieb a súťaže návrhov, a to od prípravy, vyhlásenia až po ukončenie tak, aby boli splnené podmienky ZVO, iných všeobecne záväzných právnych predpisov a predpisov súťažného práva Európskej únie. Poskytovanie služieb zahŕňa aj odborné poradenstvo pre riadne plnenie predmetu podľa tejto Zmluvy.

**Článok III.**

**ODMENA A NÁHRADA NÁKLADOV**

* Mandant sa zaväzuje zaplatiť Mandatárovi za Poskytovanie služieb odmenu vo výške 1 000,00.- EUR (slovom jeden tisíc euro nula centov). Mandatár nie je platcom DPH.
* Odmena dohodnutá v Článku III. bod 1. tejto zmluvy je stanovená dohodou zmluvných strán v zmysle zákona NR SR č.18/1996 Z. z. o cenách v znení neskorších predpisov, vyhlášky MF SR č.87/1996 Z. z., ktorou sa tento zákon vykonáva, ako aj podľa zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov pričom zahŕňa všetky náklady, ktoré Mandatár nevyhnutne alebo účelne vynaložil pri poskytovaní služieb.
* Odmena dohodnutá v Článku III. bod 1. tejto zmluvy je splatná na základe faktúry  
  vystavenej Mandatárom so splatnosťou 10 dní odo dňa jej odoslania. Faktúra musí obsahovať náležitosti daňového dokladu podľa osobitných predpisov.
* Nárok na odmenu vzniká uplynutím 5 pracovných dní po odoslaní Oznámenia o výsledku vyhodnotenia ponúk uchádzačom, ak neboli uplatnené revízne postupy podľa ZVO alebo riadne opravné prostriedky podľa osobitných predpisov; inak dňom právoplatného rozhodnutia správneho orgánu v poslednom stupni o revíznom postupe alebo opravnom prostriedku. V prípade využitia elektronického trhoviska podľa § 109 a násl. ZVO, nárok na fakturáciu vzniká v deň zverejnenia zmluvy s víťazným uchádzačom v Centrálnom registri zmlúv podľa zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií).

**Článok IV.**

**DOBA TRVANIA ZMLUVY**

* Táto Zmluva sa uzatvára na dobu určitú, a to do dňa ukončenia Poskytovania služieb.

**Článok V.**

**POVINNOSTI ZMLUVNÝCH STRÁN**

* Mandatár je povinný Poskytovať služby na základe tejto Zmluvy, pričom Mandant určí svojho zamestnanca alebo inú osobu (kontaktná osoba) na vykonávanie úkonov podľa tejto Zmluvy.
* Mandatár je povinný Poskytovať služby osobne a na účet Mandanta. Mandant vystaví pre Mandatára splnomocnenie na riadne Poskytovanie služieb. Splnomocnenie tvorí prílohu č. 2 tejto Zmluvy.
* Mandatár je povinný postupovať pri Poskytovaní služieb s odbornou starostlivosťou, v záujme Mandanta a podľa jeho pokynov.
* Mandatár je povinný oznámiť Mandantovi všetky okolnosti, ktoré zistil pri poskytovaní služieb a ktoré môžu mať vplyv na plnenie podľa Zmluvy.
* Od pokynov Mandanta sa Mandatár môže odchýliť len vtedy, ak je to naliehavo nevyhnutné v záujme Mandanta a Mandatár nemôže včas dostať jeho súhlas.
* Mandant je povinný poskytnúť súhlas s odchýlením sa od pokynov, ak ho Mandatár písomne upozorní na ich zrejmú nevhodnosť alebo nesprávnosť a vec neznesie odklad, inak Mandatár nenesie zodpovednosť za prípadnú škodu spôsobenú Poskytovaním služby.
* Mandatár nezodpovedá za škody, ktoré boli spôsobené použitím informácií prevzatých od Mandanta a Mandatár ani pri vynaložení všetkej odbornej starostlivosti nemohol zistiť ich nevhodnosť, prípadne na ne upozornil, pričom Mandant na ich použití trval.
* Mandant je povinný s Mandatárom spolupracovať, najmä je povinný včas a riadne určiť príslušnú kontaktnú osobu, odovzdať Mandatárovi informácie potrebné pre Poskytovanie služby a oboznámiť ho s možnými obmedzeniami pri plnení podľa tejto Zmluvy.
* Mandant je povinný Mandatárovi dodať opis predmetu zákazky a obchodné podmienky, ktoré majú tvoriť súčasť dokumentácie podľa ZVO. V prípade, ak je predmetom zákazy zhotovenie stavby, resp. stavebné práce, je Mandant povinný predložiť Mandatárovi opis predmetu zákazky v podobe stavebného rozpočtu a položkového výkazu výmer v listinnej a elektronickej podobe; a ak je to nevyhnutné, príslušnú výkresovú dokumentáciu. V prípade, ak bolo vydané stavebné povolenie podľa osobitného predpisu, predloží uvedenú dokumentáciu overenú v stavebnom konaní. Ak je predmetom zákazy dodanie tovarov, je Mandant povinný predložiť Mandatárovi opis predmetu zákazky v podobe položkových technických parametrov charakteristických pre daný typ tovaru s vyznačením maximálnych a minimálnych požadovaných hodnôt v listinnej a elektronickej podobe; a ak je to nevyhnutné, príslušnú výkresovú dokumentáciu.
* Za Poskytovanie služby je Mandant povinný zaplatiť Mandatárovi odmenu dohodnutú v článku III. bod 1. tejto Zmluvy. Ak Mandant rozhodne o ukončení Poskytovania služby bez toho, aby nastali skutočnosti uvedené v bode 4. článku III, stáva sa odmena Mandatára splatnou.
* Dodržanie lehôt a termínov určených ZVO alebo osobitnými predpismi pre Poskytovanie služby je závislé od riadneho a včasného spolupôsobenia Mandanta. Po dobu omeškania Mandanta s poskytovaním spolupôsobenia nie je Mandatár v oneskorení s plnením povinností podľa tejto Zmluvy.

**Článok VI.  
MLČANLIVOSŤ**

* Mandatár sa zaväzuje zachovávať mlčanlivosť o všetkých skutočnostiach, o ktorých sa dozvedel pri Poskytovaní služieb a ktoré Mandant označil za dôverné.
* Za dôverné skutočnosti sa považujú informácie, ktoré súvisia s činnosťou Mandanta a nie sú bežne dostupné a majú byť podľa rozhodnutia Mandanta utajené, alebo ktoré Mandant za dôverné výslovne označí.
* Povinnosť zachovávať mlčanlivosť podľa tohto článku trvá aj po ukončení účinnosti tejto Zmluvy.

**Článok VII.**

**UKONČENIE PLNENIA**

* Zmluvu je možné ukončiť písomnou dohodou zmluvných strán, výpoveďou Mandanta alebo Mandatára.
* Mandant môže Zmluvu kedykoľvek čiastočne alebo v celom rozsahu vypovedať. Ak výpoveď neurčuje neskoršiu účinnosť, nadobúda účinnosť dňom, keď sa o nej Mandatár dozvedel. Od účinnosti výpovede je Mandatár povinný nepokračovať v činnosti, na ktorú sa výpoveď vzťahuje. Je však povinný Mandanta upozorniť na opatrenia potrebné na to aby sa zabránilo vzniku škody bezprostredne hroziacej Mandantovi nedokončením činnosti súvisiacej so zriaďovaním záležitosti. Za činnosť riadne uskutočnenú do účinnosti výpovede má Mandatár nárok na primeranú časť odmeny.
* Mandatár môže Zmluvu vypovedať s účinnosťou ku koncu kalendárneho mesiaca nasledujúceho po mesiaci, v ktorom bola výpoveď doručená Mandantovi, ak z výpovede nevyplýva neskorší čas. Ku dňu účinnosti výpovede zaniká záväzok Mandatára uskutočňovať činnosť, na ktorú sa zaviazal. Ak by týmto prerušením činnosti vznikla Mandantovi škoda, je Mandatár povinný ho upozorniť, aké opatrenia treba urobiť na jej odvrátenie. Ak Mandant tieto opatrenia nemôže urobiť ani pomocou iných osôb a požiada Mandatára, aby ich urobil sám, je Mandatár na to povinný. Ohľadne činnosti uskutočnenej odo dňa výpovede do jej účinnosti a uskutočnenej podľa predchádzajúcej vety má Mandatár nárok na úhradu časti odmeny primeranej výsledku dosiahnutému pri zariaďovaní záležitosti.

**Článok VIII.**

**DORUČOVANIE**

* Zmluvné strany sa dohodli, že akékoľvek písomnosti spojené s touto Zmluvou musia byť doručené písomne druhej zmluvnej strane na adresu sídla uvedenú v tejto Zmluve. Za písomnú formu sa v tomto prípade považuje aj elektronická pošta. Doručenie takto zaslanej pošty musí byť druhou stranou potvrdené v lehote 24 hodín, pričom do tejto lehoty sa nezapočítavajú hodiny pracovného voľna, pracovného pokoja a sviatkov. V prípade využitia elektronickej pošty, má odosielateľ povinnosť najneskôr v lehote 2 pracovných dní zaslať tieto písomnosti aj formou poštovej prepravy, pokiaľ je to nevyhnutné. V prípade zmeny sídla je príslušná zmluvná strana túto zmenu písomne oznámiť druhej zmluvnej strane v súlade s týmto článkom, inak sa na zmenu sídla z hľadiska doručovania písomností na účely tejto zmluvy nebude prihliadať.
* Všetky písomnosti súvisiace s touto Zmluvou doručované formou poštovej prepravy musia byť druhej zmluvnej strane doručované doporučene. V prípade osobného doručenia písomností adresát písomne potvrdí prevzatie písomností.
* Zmluvné strany sa dohodli, že v prípade pochybností písomnosť sa považuje za prijatú druhou zmluvnou stranou 7. dňom odo dňa jej odoslania v súlade s týmto článkom a to aj v prípade, ak si príslušná zmluvná strana písomnosť v tejto lehote neprevzala, prípadne jej prevzatie odmietla. V prípade osobného prevzatia písomnosti sa bude písomnosť považovať za prevzatú dňom potvrdenia jej prevzatia.

**Článok IX.**

**ZÁVEREČNÉ USTANOVENIA**

* Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni zverejnenia podľa osobitných predpisov. Ak nie je uvedené inak, Mandatár začne Poskytovateľ služby prvý pracovný deň po nadobudnutí účinnosti.
* Právny vzťah založený touto Zmluvou sa riadi touto Zmluvou a príslušnými stanoveniami Obchodného zákonníka.
* Túto Zmluvu je možné meniť a dopĺňať len so súhlasom oboch zmluvných strán, a to výlučne číslovaným dodatkom v písomnej forme.
* Zmluvné strany sa dohodli, že všetky spory, ktoré medzi nimi vznikli alebo vzniknú na základe tejto Zmluvy alebo v súvislosti s ňou, vrátane sporov o jej platnosti a záväznosti a jej výklade, budú rozhodované podľa zákona č. 244/2002 Z.z. o rozhodcovskom konaní (ďalej len „ZoRK“). Zmluvné strany sa dohodli, že rozhodcovským súdom sa v zmysle § 7 ZoRK rozumie jediný rozhodca (ďalej len „rozhodcovský súd“ alebo „ustanovený rozhodca“), ktorý bude ustanovený v zmysle § 6 ods. 3 ZoRK vybranou osobou, ktorou je spoločnosť IURO, s.r.o., so sídlom Miletičova 7, 821 08 Bratislava, IČO 35 979 011, zapísaná v obchodnom registri Okresného súdu Bratislava I, oddiel Sro, vložka č. 39398/B (ďalej len „Vybraná osoba“) v lehote 10 dní odo dňa začiatku rozhodcovského konania, z nasledovného zoznamu rozhodcov „ad hoc“ : 1. JUDr. Michaela Kajabová, reg. číslo SAK 5995, 2. Mgr. Michal Ridzoň, reg. číslo SAK 5449, 3. JUDr. Zsolt Hodosi, reg. číslo SAK 4708, 4. Mgr. Peter Hargaš, reg. číslo SAK 6023, 5. Mgr. Zuzana Dohnanská, reg. číslo SAK 3434, 6. JUDr. Alexander Škrinár CSc., reg. číslo SAK 2220, 7. Ing. Mgr. Peter Kováč, reg. číslo SAK 6307. Vybraná osoba rozhoduje o námietke zaujatosti ustanoveného rozhodcu, o odvolaní ustanoveného rozhodcu z dôvodov uvedených v § 10 ods. 3 ZoRK a o ustanovení náhradného rozhodcu v zmysle § 11 ZoRK.

Zmluvné strany sa dohodli, že miestom rozhodcovského konania bude Miletičova 7, 821 08 Bratislava (ďalej len „adresa rozhodcovského konania“) a rozhodcovské konanie sa začína doručením žaloby Vybranej osobe na adresu rozhodcovského konania. Ďalšie písomnosti v priebehu rozhodcovského konania adresované rozhodcovskému súdu budú doručované ustanovenému rozhodcovi na adresu rozhodcovského konania.

Zmluvné strany sa dohodli, že jazyk, ktorý sa bude používať v rozhodcovskom konaní, bude slovenský jazyk. Rozhodcovský súd bude rozhodovať na základe listinných dôkazov predložených účastníkmi rozhodcovského konania. Ústne pojednávanie bude nariadené len výnimočne v prípadoch, ak by bez vypočutia účastníkov rozhodcovského konania alebo nimi navrhnutých svedkov nebolo možné dostatočne zistiť skutkový stav pre spravodlivé rozhodnutie. Nariadenie ústneho pojednávania nie je nárokovateľné. Rozhodnutie rozhodcovského súdu je konečné a nie je voči nemu prípustné odvolanie.

Poplatky sa v rozhodcovskom konaní uhrádzajú na základe písomnej výzvy rozhodcovského súdu. Poplatok za žalobu predstavuje 4 % zo sumy, ktoré je predmetom rozhodcovského konania, najmenej však 166,00 €. V sporoch, v ktorých nemožno určiť hodnotu sporu, predstavuje poplatok za žalobu sumu 1.660,00 €. V prípade neuhradenia poplatku za žalobu v lehote stanovenej rozhodcovským súdom bude rozhodcovské konanie rozhodcovským súdom zastavené. Poplatok za námietku zaujatosti ustanoveného rozhodcu predstavuje 500,00 €. Poplatok za námietku nedostatku právomoci rozhodcovského súdu konať a rozhodnúť predstavuje 1.000,00 €. V prípade neuhradenia poplatku za námietku zaujatosti alebo poplatku za námietku nedostatku právomoci rozhodcovského súdu v lehote stanovenej rozhodcovským súdom bude námietka rozhodcovským súdom odmietnutá v rozhodnutí, ktorým sa rozhodcovské konanie končí. Rozhodcovský súd môže v zmysle § 29 ZoRK uložiť účastníkovi rozhodcovského konania povinnosť zložiť preddavok na trovy ním navrhnutého dôkazu, a to v lehote určenej rozhodcovským súdom. Ak nebude preddavok na trovy navrhnutého dôkazu účastníkom rozhodcovského konania zložený v lehote určenej rozhodcovským súdom, rozhodcovský súd zamietne návrh na vykonanie daného dôkazu v rozhodnutí, ktorým sa rozhodcovské konanie končí. Rozhodcovský súd prizná účastníkovi konania náhradu trov rozhodcovského konania podľa pomeru jeho úspechu vo veci, pričom trovami rozhodcovského konania sú všetky preukázané, odôvodnené a účelne vynaložené výdavky, ktoré vzniknú v rozhodcovskom konaní v súvislosti s uplatnením alebo bránením práva, najmä hotové výdavky účastníkov rozhodcovského konania a ich zástupcov, trovy na vykonanie dôkazov, poplatky za rozhodcovské konanie, odmena rozhodcovského súdu a jeho hotové výdavky, odmena znalca, odmena tlmočníka a odmena za zastupovanie. O nároku na náhradu trov rozhodcovského konania rozhodne rozhodcovský súd v rozhodnutí, ktorým sa rozhodcovské konanie končí.

Vo veciach neupravených v ZoRK sa v rozhodcovskom konaní primerane použijú ustanovenia Civilného sporového poriadku, zákona č. 71/1992 Zb. o súdnych poplatkoch a poplatku za výpis z registra trestov v platnom znení, vyhlášky MS SR č. 655/2004 Z. z. o odmenách a náhradách advokátov za poskytovanie právnych služieb v platnom znení a vyhlášky MS SR č. 491/2004 Z. z. o odmenách, náhradách výdavkov a náhradách za stratu času pre znalcov, tlmočníkov a prekladateľov v platnom znení..

* Táto Zmluva je vyhotovená v dvoch rovnopisoch, z ktorých Mandant obdrží jedno vyhotovenie a Mandatár jedno vyhotovenie.
* Zmluvné strany prehlasujú, že Zmluvu uzatvorili vážne a slobodne, že ustanovenia zmluvy sú pre nich zrozumiteľné, že si Zmluvu prečítali, porozumeli jej obsahu a na znak súhlasu ju vlastnoručne podpísali.

Mandant: Mandatár:

Ratnovce dňa Bratislava dňa

|  |  |  |  |  |
| --- | --- | --- | --- | --- |
|  |  | |  | |
| Obec Ratnovce | |  | | STUDNICA, n.o. | |

**Príloha č. 1 Označenie zákaziek verejného obstarávania**

|  |  |  |
| --- | --- | --- |
|  | **Názovo zákazky** | **Spôsob postupu** |
| 1. |  |  |

Mandant: Mandatár:

Ratnovce dňa Bratislava dňa

|  |  |  |  |  |
| --- | --- | --- | --- | --- |
|  |  | |  | |
| Obec Ratnovce | |  | | STUDNICA, n.o. | |